1 Sissejuhatus

Seoses Ühendkuningriigi EList väljaastumisega valisid ülejäänud 27 liikmesriiki 20. novembril 2017 üldasjade nõukogu raames kohtudes Euroopa Pangandusjärelevalve (EBA) uueks asukohaks Pariisi (Prantsusmaa).

EBA asukoht on sätestatud EBA asutamismääruse (edaspidi „EBA määrus“) artiklis 7, mida tuli seega asukoha Londonist Pariisi üleviimiseks muuta . Lisaks asukoha muutmisele kehtestati EBA määruse muutmisega teatavad uued nõuded asukoha suhtes ja kohustati komisjoni avaldama hiljemalt 30. märtsiks 2019 ja seejärel iga 12 kuu tagant aruande selle kohta, kuidas EBA neid nõudeid täidab.

Vastavalt EBA määruse artiklile 7 „[ei mõjuta] Euroopa Pangandusjärelevalve asukoht [---] seda, kuidas Euroopa Pangandusjärelevalve täidab oma ülesandeid ja kasutab oma volitusi, korraldab oma juhtimisstruktuuri või põhitegevust ega tema tegevuse põhirahastamist, võimaldades samal ajal kohasel juhul kasutada liidu ametitega ühiselt selliseid administratiivseid tugiteenuseid ja ruumide haldusteenuseid, mis ei ole seotud Euroopa Pangandusjärelevalve põhitegevusega.“

EBA on esitanud nende aruandlusnõuete täitmiseks vajalikud andmed. Esimesed kaks aruannet avaldati aastatel 2019 ja 2020. Käesolev aruanne on kolmas uue aruandluskohustuse raames avaldatav aruanne.

2 EBA peakorterileping

Peakorterileping Prantsusmaa valitsusega kirjutati alla 6. märtsil 2019 Pariisis. Peakorterilepingu artikli 25 kohaselt viis EBA selle jõustumiseks vajalikud sisemenetlused lõpule 4. märtsil 2019 ja esitas Prantsusmaa välisministeeriumile kinnituse nende lõpuleviimise kohta 2021. aasta juunis. EBA ootab kinnitust selle kohta, et peakorterilepingu jõustumiseks Prantsusmaa õigusega ette nähtud menetlused – sealhulgas ratifitseerimine Prantsusmaa parlamendis – on lõpule viidud. Peakorterilepingu allkirjastamine ei ole mõjutanud EBA tegevust ega juhtimist.

Lisaks sellele, et peakorterileping kajastab Euroopa Liidu privileegide ja immuniteetide protokolli nr 7 nõudeid, annab see EBA personali liikmetele õiguse saada erielamisloa märkega „FI“ (fonctionnaire international), mis tõendab nende rahvusvahelise ametniku staatust Prantsusmaal (kehtib ka perekonnaliikmetele). Samuti on EBA teinud koostööd Euroopa ja välisasjade ministeeriumi protokolliosakonnaga, samuti tolliametiga, tagamaks, et töötajate ja nende perekondade Prantsusmaale saabumine, erielamislubade väljastamine ning EBA suhtes maksusoodustuste kohaldamine kulgeks sujuvalt. 2021. aasta juuli seisuga oli erielamisloa saanud 231 töötajat ja perekonnaliiget ning veel kaks taotlust oli menetlemisel.

Lisaks sellele on peakorterilepinguga ette nähtud, et Londonist Pariisi kolivad EBA töötajad saavad 12 kuu jooksul alates nende Prantsusmaale saabumise kuupäevast maksuvabalt osta või importida ühe sõiduki. Seni on võimalust sõiduki käibemaksuvabaks ostuks ja/või importimiseks ning selle diplomaatilise privileegina registreerimiseks kasutanud 38 personali liiget.

Peakorterilepingu artikliga 9 vabastatakse EBA ametlikelt kuludelt tasumisele kuuluvast käibemaksust, kui arve summa käibemaksuta on suurem kui 150 eurot. Praktikas maksab EBA käibemaksu Prantsusmaal tehtavatelt ostudelt ja ostudelt, mille puhul kohaldatakse väikese kontaktpunkti korda, ning nõuab kõnealuse käibemaksu Prantsusmaa valitsuselt tagasi. 2021. aasta juuli seisuga oli EBA taotlenud 1 938 479,84 euro tagastamist ja kogu see summa on kätte saadud.

Vastavalt peakorterilepingu artiklile 19 avas Prantsusmaa valitsus 2019. aasta septembris Courbevoie’s Pariisi La Défense’i Euroopa kooli. Kool pakub Pariisi piirkonnas asuvate ELi asutuste töötajate lastele (ja rahvusvahelise taustaga õpilastele) täielikku õppekava lasteaiast Euroopa küpsustunnistuseni. Lisaks eelkooli-, põhikooli- ja keskkooliastme (5. klassini) akrediteeringule andis Euroopa koolide kuratoorium sel aastal ühehäälselt akrediteeringu keskkooli 6. ja 7. klassile. See tagab võimaluse saada Euroopa küpsustunnistus. 2021. aasta septembrist hõlmab ingliskeelse sektsiooni õppekava kõiki astmeid eelkoolist keskhariduse viimase klassini. Prantsuskeelses sektsioonis on olemas täielik eel- ja põhikooliaste. Õppeaastal 2020–2021 oli kooli registreeritud 20 EBA töötajate last, kes kõik käisid ingliskeelses sektsioonis.

3 EBA juhtimine, tegevus ja ülesannete täitmine

EBA asukoha üleviimine ei mõjutanud seda, kuidas EBA täidab oma ülesandeid ja kasutab oma volitusi, korraldab oma juhtimisstruktuuri või põhitegevust, ega tema tegevuse põhirahastamist. EBA alustas Pariisis uutes ruumides täielikult tegevust 2019. aasta juuni alguses.

EBA asukoha üleviimine Pariisi ei ole mingil moel mõjutanud EBA tegevuse põhirahastamist ELi ja riigi pädevate asutuste poolt. Lisaks sellele rahastusele annab Prantsusmaa valitsus 8,5 miljonit eurot Pariisi kontorikulude katteks. See rahastus jaguneb 1,5 miljoni euro suuruseks summaks sisseseadmiskulude jaoks (mis on juba kätte saadud ja kulutatud) ja 7,0 miljoni euro suuruseks summaks üürikulude jaoks, mis saadakse kätte üheksa üürilepinguaasta jooksul, et korvata mõju eelarvele. Tänaseni on EBA selle kokkuleppe raames esitanud arveid 5 075 000 euro eest ja selle summa kätte saanud.

EBA raamatupidamisarvestuse kohaselt on Ühendkuningriigi ametiasutustel seni käibemaksutagastuse näol tasumata 581 000 eurot.

Administratiivsete tugiteenuste ühiskasutus teiste liidu ametitega

EBA on allkirjastanud ESMAga teenustaseme kokkuleppe raamatupidamisteenuste osutamise kohta ja alates 2021. aasta aprillist osutab EBA ESMA-le neid teenuseid. Mõlemad ametid kasutavad ühiselt EBA peaarvepidajat ja peaarvepidaja abi, mis võimaldab vahendeid tõhusamalt kasutada. ESMA juhatus nimetas EBA peaarvepidaja alates 1. juulist 2021 ESMA peaarvepidajaks.

EBA ja EIOPA rakendavad ühiselt projekti, mille eesmärk on töötada välja järelevalvelise aruandluse raamistiku arendamist toetavad vahendid. Arendamisprotsess hõlmab andmepunkti mudelite väljalaskeid, valideerimiseeskirjade kogu elutsüklit ja XBRL-taksonoomia pakette. Projekti kestuse jooksul viibib EIOPA projektijuht EBAs lähetuses.

EBA ja EIOPA kasutavad ühiselt kolmandast isikust teenusepakkuja osutatavaid privaatpilve- ja sellega seotud taristuteenuseid, mille nad on koos välja töötanud ning mida nad pidevalt kontrollivad ja täiustavad. Kõige hiljutisem neist täiustustest on infoturbekeskus, mille ametid koos kavandasid ja mida nad hiljuti kasutama hakkasid. Samuti töötavad EBA ja EIOPA juba koos selleks, et määrata kindlaks oma tulevased pilveteenused ja neile üleminek, mis algab 2022. aastal.